Fa batho ba lebala tse o di dirileng _ News24
Fa batho ba lebala tse o di dirileng
MO botshelong motho o na le tse di ntle tse a di dirang.
Fa morago ga gore ke dire phosho gopola tse di ntle tse ke kileng ka di dira. Se gopole fela tse di maswe. Batho ba bangwe ba na le go lebala.
Kgaitsadi wame, mogolwane wame, o rata gore go na le ‘maar’ kapa ‘but’.
Ga se gore fa o direla motho sengwe o lebeletse tuelo fela fa re sa tlhole re utlwana kgotsa ke go foseditse gopola tseo tse di ntle.
Le ko lekgotleng la melato fa motho a fetsa go bonwa molato, go lebelelwa tse di ntle tse di ka bebofatsang kotlhao ya gagwe.
Ke tle ke bone gantsi fa motho a tsofala re lebala tse a di dirileng.
Re lebala tse a di diretseng kereke ka nako ya gagwe.
Ga re tlhole re mo etela, re mo bontsha gore re ntse re mo rata, ebile re gopola tse a neng a di dira fa a santse a na le maatla.
Motlhaomongwe ke gore ba ba mo itseng ga ba tlhole ba le gone. Ga go ope yo o ka re gopotsang gore e ne e le moeteledipele mo kerekeng.
O tsentse letsogo mo kgolong ya kereke. Mo tirong fa re lekola gore motho o dirileng eng mo ngwageng o o fetileng ka nako ya go duela madi a tebogo (13th cheque kapa bonus), re gopola tse di diregileng mo kgweding tse di fetileng tse di mmalwa e seng tse di diregileng mo ngwageng otlhe. Se se ka thusang ke go kwala mo fatshe gore re se lebale.
Jaaka ba losika re tle re utlwisane botlhoko mme motho o ikutlwe gore ga ke batle sepe sa o mongwe.
Fa go na le lerato o tla itshwarela. Fa go na le lerato o tla ikgatholosa phoso e ke e dirileng gompieno mme o gopole dintle tse ke di dirileng maabane.
Ka gongwe o ka lebelela maemo a ke leng mo go one a a dirang gore ke go utlwise botlhoko.
Motlhaomongwe ga go monate ko tirong, ko gae, mo ke tsamayang gone. Dilo tse dingwe ke di dira ke sa nagane. Gongwe e ne e se maikaelolo go go utlwisa botlhoko.
Ga go ka moo batho ba ka tshelang mmogo go bo go se na kgotlhang.
Matlo go sha mabapi.